b'\n_START_ARTICLE_\nPetrus Christus\n_START_PARAGRAPH_\nPetrusas Christus (Kristus, ol. Petrus Christus, apie 1410-20 \xe2\x80\x93 1475-76 m.) \xe2\x80\x93 flamand\xc5\xb3 ankstyvojo Nyderland\xc5\xb3 meno dailininkas._NEWLINE_Tik apie 30 darb\xc5\xb3 jam yra priskiriami, 9 i\xc5\xa1 j\xc5\xb3 pasira\xc5\xa1yti. Tikriausiai garsiausias i\xc5\xa1 j\xc5\xb3 - \xe2\x80\x9eJaunos merginos portretas\xe2\x80\x9c (de\xc5\xa1in\xc4\x97je).\n_START_SECTION_\nBiografija\n_START_PARAGRAPH_\nBeveik nieko tikro ne\xc5\xbeinoma apie Petruso gyvenim\xc4\x85. Jis gim\xc4\x97 Baarle miestelyje netoli Antverpeno 1410-20 m. Apie jo jaunyst\xc4\x97s mokslus ne\xc5\xbeinoma nieko, sp\xc4\x97jama, kad jis gal\xc4\x97jo mokytis Jano van Eiko dirbtuv\xc4\x97se ar bent pas kur\xc4\xaf nors Van Eiko pasek\xc4\x97j\xc4\x85. 1444 m. Petrusas \xc4\xafsigijo Briug\xc4\x97s miesto pilietyb\xc4\x99 ir prad\xc4\x97jo vadovauti Van Eiko dirbtuv\xc4\x97ms (Van Eikas mir\xc4\x97 1441 m.). Manoma, kad jei Petrusas b\xc5\xabt\xc5\xb3 buv\xc4\x99s Van Eiko mokinys, jis Briug\xc4\x97s pilietyb\xc4\x99 b\xc5\xabt\xc5\xb3 gav\xc4\x99s automati\xc5\xa1kai._NEWLINE_Kaip ten beb\xc5\xabt\xc5\xb3, i\xc5\xa1 vis\xc5\xb3 reik\xc5\xa1ming\xc5\xb3 to meto Nyderland\xc5\xb3 tapytoj\xc5\xb3 Petrusas Christus i\xc5\xa1siskyr\xc4\x97 kaip nuosekliausias Jano van Eiko pasek\xc4\x97jas, ta\xc4\x8diau laikui b\xc4\x97gant \xc4\xafvairios \xc4\xaftakos jo k\xc5\xabryboje prad\xc4\x97jo persipinti. V\xc4\x97lesniuose darbuose pasirei\xc5\xa1k\xc4\x97 Rogiro van der Veideno, Robero Kampeno ir Dirko Bautso \xc4\xaftakos. 1457-63 m. Petrusas Christus grei\xc4\x8diausiai lank\xc4\x97si Italijoje, bent jau Milano mieste, ir yra kronikose minimas Pieras i\xc5\xa1 Briug\xc4\x97s. Atitinkamai tuo metu Milane lank\xc4\x97si Antonelas da Mesina (minimas kaip Sicilietis Antonelas). Gali b\xc5\xabti, kad abu menininkai buvo susitik\xc4\x99. \xc5\xa0itaip ital\xc5\xb3 renesanso \xc4\xaftaka persidav\xc4\x97 Nyderland\xc5\xb3 dailininkams. Petrusui Christui priklauso pirmasis Nyderland\xc5\xb3 meno paveikslas \xe2\x80\x9eMadona su K\xc5\xabdikiu soste\xe2\x80\x9c (apie 1460), kuriame taisyklingai panaudoti linijin\xc4\x97s perspektyvos d\xc4\x97sniai, tuo metu i\xc5\xa1tobulinti Italijoje. Taip pat Petrusas gal\xc4\x97jo lankytis Genujoje ir Venecijoje. Atitinkamai Antonelas da Mesina ir D\xc5\xbeovanis Belinis gal\xc4\x97jo i\xc5\xa1 jo perimti aliejin\xc4\x97s tapybos technik\xc4\x85._NEWLINE_1462 m. Petrusas su \xc5\xbemona Gaudicine \xc4\xafstojo \xc4\xaf religin\xc4\x99 labdaros ir paramos organizacij\xc4\x85 Briug\xc4\x97je, kuriai grei\xc4\x8diausiai skyr\xc4\x97 paveiksl\xc4\x85 \xe2\x80\x9eI\xc5\xa1d\xc5\xbeiuvusiojo med\xc5\xbeio Madona\xe2\x80\x9c (iki 1473, nuo bendrijos pavadinimo). Petrusas Christus mir\xc4\x97 apie 1475-76 m. Briug\xc4\x97je, palaidotas \xc5\xa0v. Marijos ba\xc5\xbeny\xc4\x8dioje. Jo paveikslams da\xc5\xbenai priki\xc5\xa1ama, kad \xc5\xbemon\xc4\x97s juose atrodo tarsi l\xc4\x97l\xc4\x97s.'